b'\n_START_ARTICLE_\nZdenko Knez\n_START_SECTION_\n\xc5\xbdivljenjepis\n_START_PARAGRAPH_\nKnez je leta 1923 diplomiral na dunajski Visoki \xc5\xa1oli za svetovno trgovino. Prvo slu\xc5\xbebo je opravljal v Amsterdamu, se 1925 vrnil domov, kjer se je zaposlil pri o\xc4\x8detu Ivanu, veletrgovcu in podjetniku v Ljubljani. Kasneje se je osamosvojil, vodil trgovino z \xc5\xbeitom in delal kot borzni posrednik Ljubljanske borze ter hkrati vodil Zdru\xc5\xbeene opekarne, reorganiziral in saniral je tovarno \xc4\x8devljev Peko v Tr\xc5\xbei\xc4\x8du. Leta 1944 je bil interniran v koncentracijsko tabori\xc5\xa1\xc4\x8de Dachau, po vrnitvi se je zaposlil pri Dr\xc5\xbeavnem revizijskem zavodu v Beogradu in nato kot ra\xc4\x8dunovodski strokovnjak pri raznih ministrstvih LRS. Od leta 1953 do 1959 je bil predavatelj na Ekonomski fakulteti v Ljubljani. Leta 1983 se je odselil v Kanado.\n_START_SECTION_\nDelo\n_START_PARAGRAPH_\nKnez se je ukvaral predvsem z ra\xc4\x8dunovodstvom. O tem je objavil ve\xc4\x8d knjig v sloven\xc5\xa1\xc4\x8dini in srbohrva\xc5\xa1\xc4\x8dini, med njimi tudi: Osnovni kontni razpored (1948) in Knjigovodstvo osnovnih sredstev (1951). Uveljavil se je tudi kot strokovni prevajalec in stalni sodni tolma\xc4\x8d, prevajal pa je tudi leposlovna dela. V Ljubljani je ustanovil Prevajalno pisarno.'